Institutt for privatrett

Institutt for privatrett (IFP) er en underenhet av Det juridiske fakultet ved Universitetet i Oslo. Instituttet driver forskning og undervisning i privatrettslige emner. Opprettelsen av Institutt for privatrett skjedde i mars 1955, muliggjort av donasjoner fra Anders Jahres fond til vitenskapens fremme, med professor Carl Jacob Arnholm som første bestyrer.

Organisering 
Den valgte instituttlederen, tidligere kalt bestyrer, er instituttets øverste leder. Arbeidet med administrative oppgaver ledes i det daglige av en kontorsjef. Som et rådgivende organ for ledelsen finnes Instituttrådet. Ved siden av dette organiseres forskningsarbeidet på forskjellige måter, for eksempel med fag- og forskergrupper. Instituttleder i 2019 er professor John Asland.

Underenheter 
Institutt for privatrett har følgende underenheter:
 Senter for rettsinformatikk (SERI) (senterleder: Prof. Dag Wiese Schartum)
 Avdeling for forvaltningsinformatikk (AFIN)
SERI ble opprettet som «Avdeling for EDB-spørsmål» i 1971, med Knut S. Selmer og Jon Bing som sentrale personer. I 1982 ble avdelingen gjort om til Institutt for rettsinformatikk, før enheten fikk dagens navn og organisasjonsform i 2006. AFIN ble etablert i 1993. Samarbeidet mellom SERI og AFIN er nært, og de to er samlokalisert i Domus Nova på St. Olavs plass.

Tidligere lå Det juridiske fakultets arbeid med rettshistorie under Institutt for privatrett. I dag ligger dette fagområdet til Institutt for offentlig rett.

Publikasjoner 
I samarbeid med andre bidrar IFP til utgivelse av blant annet disse publikasjonene:
Skriftserien PrivIus - Journal of Private Law (frem til 2015 kalt Skriftserien Institutt for privatrett). Utgis av Privatrettsfondet.
Tidsskriftet Nytt i privatretten. Utgis av instituttet i samarbeid med Cappelen Damm Akademisk.

Litteratur

Eksterne lenker 

 Institutt for privatretts hjemmeside

Det juridiske fakultet (UiO)
Institutter ved Universitetet i Oslo
Etableringer i 1955
Privatrett